პილოციტური ასტროციტომა

პილოციტური ასტროციტომა (ასევე ცნობილი, როგორც იუვენილური პილოციტური ასტროციტომა) — თავის ტვინის კეთილთვისებიანი ასტროციტული სიმსივნე, რომელიც უმეტესად ვითარდება 20 წლამდე პაციენტების ნათხემში. ნათხემის შემდეგ ეს სიმსივნე ყველაზე ხშირად მოიცავს მხედველობის ნერვსა და ტვინის ღეროს. სიმსივნურ უჯრედებს ჰისტოლოგიურად ახასიათებს თმის მსგავსი წანაზარდები, საიდანაც მოდის სიმსივნის სახელი ("პილოციტური"), რადიოლოგიურად კი პილოციტური ასტროციტომა ხასიათდება დიდი ზომის კისტური კომპონენტითა და პერიფერიულად მდებარე მყარი ნაწილით, რომელსაც ახასიათებს კონტრასტის ჩართვა. კლინიკური გამოვლინებები მოიცავს მომატებული ქალასშიგა წნევის სიმპტომებს (თავის ტკივილი, გულისრევა, ღებინება, ცნობიერების დათრგუნვა, გულყრა), ატაქსიას, მხედველობის დარღვევებსა და ფოკალურ ნევროლოგიურ სიმპტომებს, გამომდინარე სიმსივნის მდებარეობიდან. აღსანიშნავია, რომ მეტი აგრესიულობით ხასიათდება პილოციტური ასტროციტომის ქვეტიპი - პილომიქსოიდური ასტროციტომა. არსებობს მტკიცე კავშირი ნეიროფიბრომატოზი ტიპი 1-სა და პილოციტურ ასტროციტომას შორის.

 რესურსები ინტერნეტში 

 Pilocytic astrocytoma - Radiopaedia

კატეგორია:ნერვული სისტემის დაავადებები